Datus United tuntut penyertaan pemain muda
SRI AMAN: Ketua jurulatih skuad Datus United, Sufian Ibrahim menggesa dan mengalu-alukan penyertaan pemain berusia bawah 15 hingga 35 tahun untuk menyertai pasukan itu pada musim ini. Beliau berkata, para belia yang berada di sekitar Daerah Sri Aman, Pantu, Lubok Antu, Lingga, Engkilili dan daerah lain berdekatan adalah dijemput untuk menyertai sesi pemilihan skuad Datus United 2023/2024 pada 18 dan 19 Mac ini. Sesi pemilihan skuad Datus United 2023/2024 akan dikendalikan oleh bekas jurulatih kebangsaan, Wan Jamak Wan Hasan di Padang KPSU Lama, Sri Aman bermula 2.00 hingga 6.00 petang. Pemilihan tersebut katanya bertujuan sebagai persiapan membentuk skuad Datus United bagi menghadapi penganjuran liga-liga tempatan yang dijangka bermula selepas  Aidilfitri nanti. Sufian ketika ditemui Utusan Sarawak berkata, sesi pemilihan ini merupakan peluang keemasan bagi pemain muda mengetengahkan bakat masing-masing memandangkan usia merupakan faktor utama bagi sesi pemilihan kali ini. Skuad Datus United muncul juara Liga Sri Aman selepas menewaskan juara bertahan, Merpati Team di Kompleks Sukan Sri Aman, tahun lalu. Oleh ADI SAFARMAN 
See author's posts
